সভায় বলা হয়, মাহমুদুর রহমান আইন ও বিচার বিভাগের প্রতি শ্রদ্ধা দেখিয়ে কুষ্টিয়া আদালতে হাজিরা দিতে গিয়েছিলেন। আদালত ঐ মামলায় তাকে জামিন দিয়ে নিরাপদে ঢাকায় পৌঁছে দেয়ার নির্দেশ দেন। কিন্তু আদালত থেকে বের হয়ে আসার সময় ছাত্রলীগ ও যুবলীগের ক্যাডাররা তার ওপর আক্রমণ চালায় এবং তাকে চার ঘণ্টা ঘেরাও করে রাখে। তিনি আইনশৃঙ্খলা রক্ষাকারী বাহিনীর কাছে সহযোগিতা চেয়ে ব্যর্থ হন। পুলিশের সামনেই তার ওপর সন্ত্রাসী হামলায় তিনি মারাত্মকভাবে আহত হন এবং তার গাড়িটিও ক্ষতিগ্রস্ত হয়। সভায় এ ঘটনার তীব্র নিন্দা জানিয়ে অবিলম্বে এই সন্ত্রাসী হামলায় জড়িতদের দৃষ্টান্তমূলক শাস্তি দাবি করা হয়। সভায় সাংবাদিকদের ওপর দমন পীড়ন বন্ধ এবং স্বাধীনভাবে সাংবাদিকতার নিশ্চয়তার দাবি জানানো হয়।